b'\n_START_ARTICLE_\nVytautas Antanas Dambrava\n_START_PARAGRAPH_\nVytautas Antanas Dambrava (1920 m. bir\xc5\xbeelio 10 d. Babinavi\xc4\x8diuose, Vitebsko sr., Baltarusija \xe2\x80\x93 2016 m. vasario 5 d. JAV) \xe2\x80\x93 Lietuvos ir JAV diplomatas, \xc5\xbeurnalistas, visuomen\xc4\x97s veik\xc4\x97jas, teis\xc4\x97s moksl\xc5\xb3 daktaras. Palaidotas Vilkavi\xc5\xa1kio senosiose kapin\xc4\x97se.\n_START_SECTION_\nBiografija\n_START_PARAGRAPH_\n1939 m. baig\xc4\x97 Utenos valstybin\xc4\x99 gimnazij\xc4\x85. 1941 m. bir\xc5\xbeelio 13 d. jo t\xc4\x97vus, tris ma\xc5\xbeame\xc4\x8dius brolius ir seser\xc4\xaf rusai i\xc5\xa1tr\xc4\x97m\xc4\x97 \xc4\xaf Sibir\xc4\x85. Lik\xc4\x99s be \xc5\xa1eimos ir nam\xc5\xb3 \xc4\xafsidarbino Lietuvos sveikatos ministerijos gydymo ir profilaktini\xc5\xb3 \xc4\xafstaig\xc5\xb3 valdybos sekretoriumi ir Vilniaus 6-osios infekcin\xc4\x97s ligonin\xc4\x97s vyr. gydytojo pavaduotoju administracijai. 1942 m. \xc4\xafstojo \xc4\xaf Vilniaus muzikos mokykl\xc4\x85, j\xc4\x85 baig\xc4\x97 1944 m. Kartu lank\xc4\x97 Vilniaus auk\xc5\xa1tesni\xc4\x85j\xc4\x85 vaidybos meno studij\xc4\x85. 1943 m. baig\xc4\x97 Vilniaus universiteto Teis\xc4\x97s fakultet\xc4\x85. 1944 m. pasitrauk\xc4\x97 \xc4\xaf Vakarus. 1945\xe2\x80\x931948 m. karo pab\xc4\x97g\xc4\x97li\xc5\xb3 stovyklos Glasenbache (Austrija) lietuvi\xc5\xb3 ir est\xc5\xb3 bendruomeni\xc5\xb3 komendantas, kult\xc5\xabros ir \xc5\xa1vietimo reikal\xc5\xb3 ved\xc4\x97jas, politinio biuletenio \xe2\x80\x9eDienos \xc5\xbeinios\xe2\x80\x9c ir \xc5\xbeurnalo \xe2\x80\x9eT\xc4\x97vyn\xc4\x97n\xe2\x80\x9c, leisto Zalcburge, redaktorius. \xc4\xaestojo \xc4\xaf Insbruko Leopoldo Fransenzo universitet\xc4\x85, 1946 m. teis\xc4\x97s moksl\xc5\xb3 daktaras. 1946\xe2\x80\x931948 m. studijavo Zalcburgo muzikos akademijoje \xe2\x80\x9eMozarteum\xe2\x80\x9c._NEWLINE_1948 m. vasario 9 d. i\xc5\xa1vyko \xc4\xaf JAV. 1949 m. Lietuvi\xc5\xb3 Romos katalik\xc5\xb3 susivienijimo LRKSA generalinis organizatorius rytin\xc4\x97se JAV valstijose. 1950\xe2\x80\x931951 m. \xc4\x8cikagos lietuvi\xc5\xb3 dienra\xc5\xa1\xc4\x8dio \xe2\x80\x9eDraugas\xe2\x80\x9c korespondentas Jungtin\xc4\x97se Tautose. Tarptautin\xc4\x97s laisv\xc5\xb3j\xc5\xb3 \xc5\xbeurnalist\xc5\xb3 federacijos veik\xc4\x97jas, 1952\xe2\x80\x931953 m. generalinis sekretorius, pirmininkas._NEWLINE_1951 m. gegu\xc5\xbe\xc4\x97s 8 d. priimtas \xc4\xaf JAV Valstyb\xc4\x97s departamento tarnyb\xc4\x85, radijo stoties \xe2\x80\x9eAmerikos balsas\xe2\x80\x9c lietuvi\xc5\xa1kojo skyriaus darbuotojas, ved\xc4\x97 nuolatin\xc4\x99 radijo skilt\xc4\xaf \xe2\x80\x9eAntano Auk\xc5\xa1tai\xc4\x8dio pastabos\xe2\x80\x9c, kurioje komentavo \xc4\xafvykius pasaulyje. 1951\xe2\x80\x931986 m. dirbo ir JAV informacijos agent\xc5\xabroje (USIA). 1955\xe2\x80\x931960 m. Miunchene \xe2\x80\x9eAmerikos balso\xe2\x80\x9c specialiosios \xc4\xafvyki\xc5\xb3 tarnybos Europoje vir\xc5\xa1ininkas, 1960\xe2\x80\x931965 m. program\xc5\xb3 Lotyn\xc5\xb3 Amerikai direktorius, 1965\xe2\x80\x931967 m. JAV Jungtinio vie\xc5\xa1\xc5\xb3j\xc5\xb3 reikal\xc5\xb3 departamento Saigone (dab. Ho \xc5\xa0i Minas) radijo program\xc5\xb3 ved\xc4\x97jas, be to, 1966\xe2\x80\x931967 m. d\xc4\x97st\xc4\x97 Saigono universitete. Nuo 1969 m. liepos 27 d. JAV prezidento paskirtas, Senatui pritariant \xe2\x80\x93 nuolatin\xc4\x97je karjeros diplomatin\xc4\x97je tarnyboje. 1967\xe2\x80\x931980 m. JAV ambasad\xc5\xb3 Piet\xc5\xb3 Amerikoje vie\xc5\xa1\xc5\xb3j\xc5\xb3 ry\xc5\xa1i\xc5\xb3 direktorius (La Pasas, Monter\xc4\x97jus, Buenos Air\xc4\x97s, San Salvadoras, Tegusigalpa), generalinis konsulas (Monter\xc4\x97jus), patar\xc4\x97jas (Buenos Air\xc4\x97s, Karakasas), 1974\xe2\x80\x931977 m. Karakase USIA kra\xc5\xa1to direktorius. 1983\xe2\x80\x931992 m. Karakase tarptautin\xc4\x97s politikos ap\xc5\xbevalgininkas dienra\xc5\xa1tyje \xe2\x80\x9eEl Universal\xe2\x80\x9c._NEWLINE_1980\xe2\x80\x931985 m. Venesuelos lietuvi\xc5\xb3 bendruomen\xc4\x97s pirmininkas, nuo 1985 m. garb\xc4\x97s pirmininkas. 1986\xe2\x80\x931990 m. Lietuvos diplomatijos \xc5\xa1efo asmeninis atstovas ir Lietuvos garb\xc4\x97s generalinis konsulas Piet\xc5\xb3 Amerikoje. Nuo 1986 m. Lietuvos katalik\xc5\xb3 moksl\xc5\xb3 akademijos narys. 1988\xe2\x80\x931990 m. Pasaulio lietuvi\xc5\xb3 bendruomen\xc4\x97s vicepirmininkas._NEWLINE_1992\xe2\x80\x931999 m. Lietuvos Respublikos nepaprastasis ir \xc4\xafgaliotasis ambasadorius Venesuelai, 1995\xe2\x80\x931999 m. Kolumbijai, 1996\xe2\x80\x931999 m. \xe2\x80\x93 Argentinai, nuo 1996 \xe2\x80\x93 Brazilijai, 1997\xe2\x80\x931999 m. \xe2\x80\x93 Urugvajui. 1993\xe2\x80\x931999 m. speciali\xc5\xb3j\xc5\xb3 misij\xc5\xb3 ambasadorius Lotyn\xc5\xb3 Amerikai ir Karib\xc5\xb3 j\xc5\xabros regionui. 1999\xe2\x80\x932004 m. Lietuvos Respublikos nepaprastasis ir \xc4\xafgaliotasis ministras Ispanijai, nuo 2001 m. \xe2\x80\x93 taip pat Marokui ir Andorai. 2004 m. Prezidento atstovas specialiems pavedimams.'